b'\n_START_ARTICLE_\nIntegrirana avtobusna linija \xc5\xa1t. 61 (Ljubljana)\n_START_SECTION_\nZgodovina\n_START_PARAGRAPH_\nVodice so bile desetletja vse dni v tednu povezane s prestolnico z LPP in Alpetourjevimi medkrajevnimi avtobusnimi progami preko Skaru\xc4\x8dne ali Medvod. Po postopnem upadu \xc5\xa1tevila potnikov so sprva ukinili vo\xc5\xbenje ob nedeljah in praznikih, kasneje \xc5\xa1e ob sobotah, pa tudi povezave preko Medvod so bile vedno redkej\xc5\xa1e. Pred ukinitvijo sobotnega obratovanja so avtobusi v Vodice vozili po kombinirani, a zato dalj\xc5\xa1i trasi preko Pirni\xc4\x8d in Smlednika._NEWLINE_Ohranila se je najfrekventnej\xc5\xa1a povezava preko Skaru\xc4\x8dne do Sela pri Vodicah, avtobusi so pri\xc4\x8deli v eni vo\xc5\xbenji voziti tudi preko Dobru\xc5\xa1e in Zapog. Ker se je vozni \xc4\x8das podalj\xc5\xa1al, so traso, ki je prej vodila preko Tacna in Broda, v \xc5\xa0martnem pod \xc5\xa0marno goro prestavili na odsek gorenjske avtoceste do izvoza na Celov\xc5\xa1ko cesto._NEWLINE_Z avtobusi so se na progi vozili ve\xc4\x8dinoma \xc5\xa1olarji, tako da so izven prometnih konic vozili ve\xc4\x8dinoma prazni. Linija je imela pred preoblikovanjem zna\xc4\x8daj \xc5\xa1olske linije, ki so jo uporabljali u\xc4\x8denci O\xc5\xa0 Vodice._NEWLINE_Namen preoblikovanja v integrirane linije na obmo\xc4\x8dju Ob\xc4\x8dine Vodice je zni\xc5\xbeanje cene vozovnice, hitrej\xc5\xa1i dostop do prestolnice in posledi\xc4\x8dno \xc5\xbeelja po ve\xc4\x8dji uporabi javnega prevoza.  Sprva v Polju in Skaru\xc4\x8dni, kasneje pa tudi v Vodicah je bilo urejeno prestopanje na linijo \xc5\xa1t. 60, ki je potnikom omogo\xc4\x8dala neposredno povezavo z Ljubljano. 5. novembra 2012 je bilo po korekciji trase linije \xc5\xa1t. 60 in ukinitvi prestopanja na liniji 61 ukinjenih ve\xc4\x8dina odhodov, ostali so le \xc5\xa1e odhodi pred in po koncu \xc5\xa1olskega pouka.\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje vsak delavnik, in sicer od ponedeljka do petka v \xc4\x8dasu \xc5\xa1olskega pouka od 7.00 do 8.05 in od 12.19 do 15.19. Ob sobotah, nedeljah in praznikih ter \xc5\xa1olskih po\xc4\x8ditnicah avtobus na tej liniji ne obratuje.'